Min dae voor jou kraamtyd! Is julle reg? | Baba-En-Kleuter
Watter grootte klere moet ek vir my pasgeborene koop? Koop grootte 0 tot 3 maande tensy jou baba baie klein is. Babas groei vinnig en kan pasgebore kleertjies binne 'n week ontgroei! Vra ook mense wat klere as geskenk gee om vir ouer ouderdomme te koop sodat jy nie die eerste maande met 'n oorvloed klere opgeskeep sit en daarna niks het nie.
Is 'n spesiale ruilstasie vir my baba werklik nodig? Jy kan jou baba se doek ook op die bed, vloer of 'n kassie ruil, maar 'n ruilstasie is baie nuttig omdat jy alles wat jy vir die doekruilery nodig het, byderhand kan hê. Jou rug en skouers kan seer word as jy altyd op ongerieflike plekke doeke ruil.
Ek is bang vir wiegiedood. Watter voorsorgmaatreëls kan ek tref? Moenie rook terwyl jy swanger is nie en vermy passiewe rook. Moet ook nie toelaat dat enigiemand in jou huis rook nie. Lê jou baba altyd op haar ruggie of sy neer om te slaap. Sit 'n vlak wiggie onder haar een sy en wissel die kant af. Moet haar nie te warm toemaak nie. Moet haar ook nie by julle in die bed tel as julle gedrink of dwelms of medikasie gebruik het, of as een of albei van julle 'n roker is nie. As jou baba siek is, soek dadelik mediese hulp. Belê gerus in 'n monitor wat jou laat weet as baba ophou asemhaal.